En 20-årig mand er blevet påkørt af et letbanetog i Aarhus

Lørdag aften blev en 20-årig mand påkørt af et tog på letbanen ved Stjernepladsen i Aarhus.

Det oplyser Østjyllands Politi ifølge TV2 Østjylland.

Ulykken skete kort efter klokken 23 lørdag aften, da tre unge mænd løb over skinnerne for at nå toget.

Se mere video på Local Eyes.

- De løber op i retningen mod letbanen, den ene af de tre bliver ramt af toget, da det kommer kørende. Han bliver ramt på skulderen, og falder så ned. Toget kører med lav hastighed, siger Jes K. Frederiksen, der er vagtchef ved Østjyllands Politi.

Ruden på letbanen efter påkørslen. Foto: Per Øxenholt/ Ritzau Scanpix

Den 20-årig slap heldigt fra uheldet.

- Fyren har været en tur forbi skadestuen, der var nogle hudafskrabninger. Og så er der sket en mindre skade i forruden på letbanetoget, fortæller vagtchefen ved Østjyllands Politi til TV2 ØSTJYLLAND.

Det er første gang, at letbanen påkører en fodgænger.

Aarhus Letbane har forklaret, at det er svært at undgå sådan en episode, da der er tale om en person, der løber ind foran et tog, hvor toget har ret til at køre.